ቆፍጣኒት ለካ እንዲህ ቀላል አይደለችም። (ማጣት ሲያቀለው እንጂ ድሮስ የሰው ቀላል አለው እንዴ?) ወርዳ ሸሚዙን ጨምድዳ ይዛ ካልደበደብኩ አለች። ደህና ተጠጋግቶ የተሟሟቀው ተሳፋሪ ሊገላግል ወረደ። ትርምሱ በገላጋዮች ብርታት ቢበርድም አፍ እላፊው ሊቆም አልቻለም። ይኼን የታዘበ መሀል መቀመጫ ላይ የተቀመጠ ተሳፋሪ፣ “አንቺ አትሻይም ከእሱ? ዝም በይ በቃ!” ብሎ ተቆጣና፣ “በጭንቅ የምንሞላት ሆዳችን በየመንገዱ በምንሰረዝረው ቡጢ እየጎደለችማ በምግብ ራስን መቻል አይታሰብም፤” ብሎ በምፀት ፈገግታው ቃኛት። ከእሱ በላይ ያሳቀን ግን ጎልማሳው፣ “በቀለበት መንገድ ምትክ መንግሥት መቧቀሻ ‘ሪንግ’ ቢያሠራልን ነበር ጥሩ፤” ማለቱ ነው። ሰው እኮ ይናገራል!